b"\n_START_ARTICLE_\nJu\xc3\xad de prohoms\n_START_PARAGRAPH_\nDurant l'edat moderna el ju\xc3\xad de prohoms de ventura era un privilegi de qu\xc3\xa8 gaudien les ciutats de Barcelona i Lleida que permetia als consellers o paers de la ciutat jutjar les causes criminals pendents en cas que el rei o el seu lloctinent estiguessin absents del municipi. La sent\xc3\xa8ncia no es podia apel\xc2\xb7lar i a m\xc3\xa9s s'executava immediatament, cosa que feia aquest proc\xc3\xa9s especialment temut perqu\xc3\xa8 no acostumaven a ser clements._NEWLINE_En el cas barcelon\xc3\xad, els cinc consellers del consistori podien presentar-se a la pres\xc3\xb3 reial amb una comissi\xc3\xb3 de 24 consellers m\xc3\xa9s i exigir que se'ls lleg\xc3\xads en veu alta l'enquesta judicial d'un pres determinat. Tot seguit els de la comitiva votaven la sent\xc3\xa8ncia que volien, i el veguer de la ciutat (o el portantveus de general governador si hi era) estava obligat a dictar aquella sent\xc3\xa8ncia."